b'\n_START_ARTICLE_\nAlkmaar\n_START_SECTION_\nZgodovina mesta\n_START_PARAGRAPH_\nPrvi\xc4\x8d je bilo mesto omenjeno v listini iz 10. stoletja, toda \xc5\xa1ele leta 1254 je prejelo mestne pravice. Najstarej\xc5\xa1i del mesta le\xc5\xbei na nekdanjem pe\xc5\xa1\xc4\x8denem bregu, ki je v srednjem veku nudil nekaj za\xc5\xa1\xc4\x8dite pred napadi z morja. Kljub temu se ta del mesta nahaja le nekaj metrov nad okoli\xc5\xa1kim terenom, ki predstavlja enega najstarej\xc5\xa1ih obstoje\xc4\x8dih nizozemskih polderjev._NEWLINE_Alkmaar je bil prvo nizozemsko mesto, ki se je leta 1573 uspe\xc5\xa1no ubranil \xc5\xa1panskega obleganja, ki ga je vodil Fernando \xc3\x81lvarez de Toledo, tretji vojvoda Alba. Med osemdesetletno vojno je bil to velik preobrat, zato se je iz tistih \xc4\x8dasov ohranil izrek "Bij Alkmaar begint de victorie" ("V Alkmaarju se za\xc4\x8denja zmaga"). Ta dogodek se v Alkmaarju praznuje vsako leto 8. oktobra, na dan, ko se je obleganje kon\xc4\x8dalo._NEWLINE_Leta 1799, med Francoskimi revolucionarnimi vojnami, so anglo-ruske ekspedicijske \xc4\x8dete zavzele mesto, toda bile so pora\xc5\xbeene v bitki pri Castricumu. Ta francoska zmaga je zabele\xc5\xbeena tudi na Slavoloku zmage v Parizu kot "Alcmaer".\n_START_SECTION_\nRazvoj mesta\n_START_PARAGRAPH_\nSeverni holandski kanal, ki je bil skopan skozi Alkmaar, so odprli leta 1824. Leta 1865 je bila zgrajena \xc5\xbeelezni\xc5\xa1ka proga med Alkmaarjem in Den Helderjem ter leta 1867 tudi proga med Alkmaarjem in Haarlemom._NEWLINE_V drugi polovici 20. stoletja se je mesto hitro razvijalo, nastale so nove \xc4\x8detrti. 1. oktobra 1972 so ob\xc4\x8dini Alkmaar priklju\xc4\x8dili Oudorp ter ju\xc5\xbeni del Koedijka and Sint Pancrasa._NEWLINE_V Alkmaarju je ohranjena mestna arhitektura iz 15. stoletja. Tu sta tudi dve veliki gledali\xc5\xa1\xc4\x8di in velik kinematograf, ki obsega dve nekdanji kinodvorani.\n_START_SECTION_\nTurizem\n_START_PARAGRAPH_\nTr\xc5\xbenica s sirom v Alkmaarju se odvija na trgu Waagplein in je ena od najbolj priljubljenih turisti\xc4\x8dnih atrakcij na Nizozemskem. Tr\xc5\xbenica s sirom je tradicionalno odprta ob sredah, od prve srede v aprilu do prve srede v septembru. Ob sredah dopoldan (od 10.00 do 12.30 ure) se na Waagpleinu odvija tradicionalna tr\xc5\xbenica s siri, ki je ena od \xc5\xa1tirih \xc5\xa1e delujo\xc4\x8dih tovrstnih tr\xc5\xbenic._NEWLINE_Po stari navadi na trgu trgovci in kupci po zadnjem dvigu roke s ponujeno ceno skupaj tehtajo prine\xc5\xa1ene sire. Predmet trgovanja so le lokalne in dobro znane znamke nizozemskih sirov, kot sta edamec in gavda. Na tr\xc5\xbenici sami sirov ni mogo\xc4\x8de kupiti, je zgolj prikaz tega, kako so neko\xc4\x8d trgovci in nosa\xc4\x8di opravljali svoj posel. Ta enkratna demonstracija se odvija pred srednjeve\xc5\xa1ko tehtalno hi\xc5\xa1o Waag, v njeni bli\xc5\xbeini pa je veliko specializiranih trgovin, v katerih je mogo\xc4\x8de kupiti raznovrstne sire in druge mle\xc4\x8dne izdelke. V tehtalni hi\xc5\xa1i je sede\xc5\xbe lokalnega turisti\xc4\x8dnega urada in muzej sira.'